અમેરિકાના ઓકલાહામા રાજ્યમાં ટુલસા નામના સ્થળે એક જગ્યા છે, જે ‘સેન્ટર ઓફ ધી યુનિવર્સ’ (સમગ્ર બ્રહ્માંડનું કેન્દ્રબિંદુ) તરીકે ઓળખાય છે. આ સ્થળની વિશેષતા એ છે કે અહીં બનાવેલા એક ગોળાકાર ફ્લોર ઉપર ઉભા રહીને તમે કંઈ પણ બોલો, તો એના મહત્તમ પડઘા પડે છે. આવુ કેમ બને છે તે હજી વિજ્ઞાન દ્વારા પૂરેપૂરું સમજી શકાયું નથી. પણ આવી ખાસિયતને લીધે એવી વાયકા પ્રસિદ્ધ છે કે આ સ્થળ સમગ્ર બ્રહ્માંડનું કેન્દ્રબિંદુ હોવાથી અહીં બોલાયેલો અવાજ વધુ પડઘાય છે. હવે જો અત્યાર સુધી સાબિત થયેલા વૈજ્ઞાનિક તથ્યો તપાસીએ તો આ વાયકા ખોટી ઠરે. બ્રહ્માંડની ઉત્પત્તિ આશરે ૧૪૦૦ કરોડ વર્ષ પહેલા એક વિશાળ ધડાકા (બિગ બેંગ)ને પગલે થઇ હોવાનું મનાય છે. અને એ ધડાકાની અસરો હજી ચાલુ જ છે, માટે બ્રહ્માંડ સતત વિસ્તરતું જાય છે. વળી, આજની તારીખે બ્રહ્માંડને ‘અનંત’ ગણવામાં આવે છે! (એક આડપ્રશ્ન, અત્યારે જ અનંત હોય, તો હજી કેટલુંક વિસ્તરણ થશે બ્રહ્માંડનું?) અને જો બ્રહ્માંડ અનંત હોય તો એનું કેન્દ્રબિંદુ તો હોઈ જ ન શકે. અવકાશ બધી બાજુએ અનંત વિસ્તાર પામેલું હોવાથી તમે જે બિંદુએ ઉભા હોવ, એને જ કેન્દ્રબિંદુ ગણી લો તો ચાલે! અર્થાત, પ્રેક્ટિકલી કોઈ એક ચોક્કસ બિંદુને બ્રહમાંડનું કેન્દ્રબિંદુ ન જ ગણી શકાય. આમ જોવા જાવ તો આ બધી થિયરીઝ વિરોધાભાસી હોવા છતાં પોતપોતાની રીતે સાચી લાગે એવી છે.